|  |  |
| --- | --- |
| **BIRÓ DORINA** | **Konzulens:** |
| 5. aktív félév | **Dr. Czeglédi Csilla** |
| Nemzetközi Gazdálkodás | egyetemi docens |
| BGE KKK | BGE KKK |

**A munka-magánélet egyensúlyának kérdése a magyar munkavállalók körében**

A TDK dolgozatom témája a munka-magánélet egyensúly megteremtése, fenntartása a keresőmunkát végző magyar munkavállalók körében, ezen belül is különös hangsúlyt fordítva a nők és férfiak közötti különbségekre, a gyermekesek helyzetére, illetve a vezető beosztású munkavállalókra. A dolgozatom fő célja, hogy feltárjam a munka-magánélet egyensúly megteremtésének elősegítő eszközeit a magyar munkavállalók számára.

Dolgozatom első felében körüljártam amunka-magánélet egyensúlyának fogalmát, majd röviden kialakulásának történelmi hátterét. Ezt követően a munka-magánélet egyensúly kutatásának korábbi elméleteit tártam fel. A vállalati kultúra és vállalatpolitikák egyensúlyra gyakorolt hatásaival folytattam, majd a téma hazai vonatkozásait tekintettem át. A dolgozatom fő célja az egyensúlyt megteremtő intézkedések vizsgálata. Munkámban elsősorban az egyéni megoldásokkal foglalkoztam, melyeket azonban meghatároz a vállalatpolitika és az állami szabályozások is.

Primer kutatásom során kérdőíves felméréssel, (N=152) vizsgáltam a felállított kutatási hipotéziseket. Kutatásom fő kérdései arra keresik a választ, hogy mit is jelent a magyar munkavállalók számára az, hogy egyensúlyban van a munka és a magánélet, illetve, hogy mit is tehet az egyén annak érdekében, hogy ilyen állapotot alakíthasson ki. Ehhez kapcsolódóan megvizsgáltam, hogy milyen mértékben állnak rendelkezésre a rugalmas munkavégzési módok a különböző foglalkoztatási kategóriákban. A nemek közötti különbségekre vonatkozóan azt vizsgáltam, hogy az egyensúly kialakításában, fenntartásában milyen eltérések lelhetők fel. Emellett a gyermekesek helyzetét figyeltem még meg, hogy számukra milyen egyéb munka-magánélet egyensúlyt elősegítő intézkedések állnak rendelkezésre és ezeket mennyire veszik igénybe.

A vizsgálati eredmények azt mutatták, hogy a rugalmas munkavégzési módok csak bizonyos munkavállalók számára állnak rendelkezésre, azonban sokaknak megoldást jelentenének. A nők és férfiak között a munka és magánéletet elválasztó határok felállításában mutatkozik meg leginkább a különbség, illetve, hogy a munkavállalók a munka-magánélet egyensúlyának meghatározásakor elsősorban az időfaktort veszik figyelembe.